แบงก์ไทยกันสำรองเพิ่มรองรับยูโรโซน
ธปท.เผยสั่งให้ธนาคารพาณิชย์ไทยกันสำรองหนี้เสียเพิ่มขึ้นมาตั้งแต่ต้นปีนี้เพื่อรับมือกับวิกฤตยุโรป
5 ก.ค. 2555

ธปท.เผยสั่งให้ธนาคารพาณิชย์ไทยกันสำรองหนี้เสียเพิ่มขึ้นมาตั้งแต่ต้นปีนี้เพื่อรับมือกับวิกฤตยุโรป 
นายเกริก วณิกกุล รองผู้ว่าการ ด้านเสถียรภาพสถาบันการเงิน ธนาคารแห่งประเทศไทย (ธปท.) กล่าวว่า ธปท.ได้มีการหารือกับธนาคารพาณิชย์ ให้มีการเตรียมภูมิคุ้มกันไว้รับมือกับวิกฤตยุโรปที่มีความไม่แน่นอนมาตั้งแต่ต้นปี โดยขอให้ทยอยนำกำไรที่อยู่ในระดับสูงมาเพิ่มสัดส่วนการกันสำรองหนี้เผื่อไว้รับมือกับสถานการณ์ยุโรป แม้ว่าระดับหนี้ที่ไม่ก่อให้เกิดรายได้ในช่วงที่ผ่านมาจะไม่เพิ่มขึ้นมากนัก 
ธปท.ประเมินว่า ในช่วงที่ธนาคารพาณิชย์ไทยมีกำไรอยู่ในระดับสูง แทนที่จะนำไปปันผลในอัตราที่สูงเกินไป หรือนำไปทำอย่างอื่น ก็ควรจะสะสมไว้เพื่อเพิ่มความแข็งแกร่งของฐานะน่าจะดีกว่า เพราะยังไม่แน่ใจในวิกฤตเศรษฐกิจยูโร
“ตอนนี้เริ่มเห็นระบบธนาคารมีการกันสำรองหนี้ที่เพิ่มขึ้น เพื่อสะสมฐานะทางการเงินรองรับวิกฤตยูโรโซน และการชะลอตัวของเศรษฐกิจโลก ตามแนวทางที่ได้หารือไว้เพื่อช่วยให้ธนาคารมีภูมิคุ้มกันที่ดี และมีฐานะการเงินที่เข้มแข็ง โดยแต่ละธนาคารจะไปกันสำรองหนี้เพื่อรับมือวิกฤตในอัตราที่ต่างกันไป ซึ่งในงวดเดือน มิ.ย.ที่ผ่านมา ก็เริ่มเห็นสัดส่วนการกันสำรองเพิ่มขึ้นแล้ว ถ้ามีปัญหาหนี้เสียเพิ่มจะรับมือได้ คาดว่าในงวดสิ้นปีจะกันสำรองเพิ่มขึ้นอีก” นายเกริก กล่าว 
ทั้งนี้ ระบบธนาคารไทยมีระดับเงินกองทุนต่อสินทรัพย์เสี่ยง (บีไอเอส) เฉลี่ยที่ 15% ถือว่าสูงมาก จึงไม่จำเป็นต้องเพิ่มทุน 
นายเกริก กล่าวว่า สินเชื่อช่วง 5 เดือนแรกปีนี้โต 16% ถือว่าสูงแต่ไม่น่าห่วง เพราะโตจากสินเชื่อเช่าซื้อที่ขยายตัวถึง 20% เป็นสำคัญ